351/2014

G var ákærður fyrir umferðar- og fíkniefnalagabrot. Fyrir héraðsdómi neitaði G sök varðandi ætlað brot gegn 45. gr. a. umferðarlaga nr. 50/1987 og með hinum áfrýjaða dómi var hann sýknaður að þessu leyti, en sakfelldur fyrir önnur brot sem honum voru gefin að sök á grundvelli játningar. Hæstiréttur taldi að virtri dómaframkvæmd réttarins og með því að óumdeilt væri í málinu að tetrahýdrókannabínólsýra hefði greinst í þvagsýni G í kjölfar áðurgreinds aksturs hans hefði G gerst brotlegur við 1. mgr., sbr. 2. mgr. 45. gr. a. umferðarlaga. Sakfelling G fyrir önnur brot sem honum voru gefin að sök samkvæmt ákæru voru ekki til endurskoðunar fyrir Hæstarétti og stóð óhögguð. Var refsing G ákveðin sekt að fjárhæð 600.000 að viðlagðri vararefsingu og hann sviptur ökurétti í tvö ár.

Dómur Hæstaréttar.

Mál þetta dæma hæstaréttardómararnir H-kk-nf I. J-kk-nf og B-kk-nf B-kk-nf og K-kk-nf A-kk-nf settur hæstaréttardómari.

Ríkissaksóknari skaut málinu til Hæstaréttar 8. maí 2014 að fengnu áfrýjunarleyfi. Er þess krafist af hálfu ákæruvaldsins að ákærði verði sakfelldur samkvæmt ákæru og refsing hans þyngd. Þá er þess krafist að ákærði verði sviptur ökurétti.

Ákærði krefst staðfestingar hins áfrýjaða dóms.

Með ákæru 24. september 2013 var ákærða gefið að sök umferðar- og fíkniefnalagabrot með því að hafa 25. mars 2013 ekið bifreiðinni [...], sviptur ökurétti, án öryggisbeltis og óhæfur til að stjórna henni örugglega vegna áhrifa ávana- og fíkniefna og að hafa á sama tíma haft í vörslum sínum, að hluta til í sölu- og dreifingarskyni, tilgreint magn af maríhúana, sem lögreglumenn fundu við leit á ákærða í bíl hans og við húsleit á dvalarstað hans í tilgreindri íbúð. Fyrir héraðsdómi neitaði ákærði sök varðandi ætlað brot gegn 45. gr. a. umferðarlaga nr. 50/1987 og með hinum áfrýjaða dómi var ákærði sýknaður að þessu leyti, en sakfelldur fyrir önnur þau brot sem honum voru gefin að sök á grundvelli játningar hans.

Eins og greinir í hinum áfrýjaða dómi stöðvaði lögregla ákærða við akstur bifreiðarinnar [...] og handtók hann í kjölfarið vegna gruns um refsiverða háttsemi. Samkvæmt gögnum málsins var ákærði síðan færður á lögreglustöð, þar sem teknar voru af honum blóð- og þvagprufur. Samkvæmt matsgerð rannsóknastofu Háskóla Íslands í lyfja- og eiturefnafræði 24. apríl 2014 fannst tetrahýdrókannabínólsýra í þvagsýni ákærða, en tetrahýdrókannabínól var ekki í mælanlegu magni í blóðsýni hans.

Í 1. mgr. 45. gr. a. umferðarlaga segir að enginn megi stjórna eða reyna að stjórna vélknúnu ökutæki ef hann er undir áhrifum ávana- og fíkniefna sem bönnuð eru á íslensku yfirráðasvæði samkvæmt lögum um ávana- og fíkniefni og reglugerðum settum samkvæmt þeim. Í 2. mgr. sömu greinar er mælt svo fyrir að mælist ávana- og fíkniefni samkvæmt 1. mgr. í blóði eða þvagi ökumanns teljist hann vera undir áhrifum ávana- og fíkniefna og óhæfur til að stjórna ökutæki örugglega. Að virtri dómaframkvæmd Hæstaréttar, sbr. til dæmis dóma réttarins 19. júní 2008 í málum nr. 254/2008 og nr. 260/2008, og með því að óumdeilt er í málinu að tetrahýdrókannabínólsýra greindist í þvagsýni ákærða í kjölfar aksturs hans 25. mars 2013 hefur hann gerst brotlegur við 1. mgr., sbr. 2. mgr. 45. gr. a. umferðarlaga.

Niðurstaða héraðsdóms um sakfellingu ákærða fyrir önnur þau brot sem honum voru gefin að sök samkvæmt ákærunni er ekki til endurskoðunar fyrir Hæstarétti og stendur óhögguð. Þá verða staðfest ákvæði hans um upptöku og sakarkostnað.

Að öllu framangreindu virtu verður ákærða gerð sekt að fjárhæð 600.000 krónur og komi 32 daga fangelsi í stað sektarinnar verði hún ekki greidd innan fjögurra vikna frá uppsögu dómsins. Þá hefur ákærði áður gerst sekur um brot gegn 1. mgr., sbr. 2. mgr. 45. gr. a. umferðarlaga en honum var gerð fésekt og hann sviptur ökurétti í 12 mánuði frá 30. október 2012 samkvæmt sektargerð lögreglustjórans á höfuðborgarsvæðinu þann dag. Samkvæmt því og með vísan til 6. mgr. 102. gr. umferðarlaga verður ákærði sviptur ökurétti í tvö ár frá uppsögu dóms að telja.

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin verða að meðtöldum virðisaukaskatti eins og greinir í dómsorði.

Dómsorð:

Ákærði, G-kk-nf G-kk-nf, greiði 600.000 krónur í sekt í ríkissjóð innan fjögurra vikna frá uppkvaðningu dóms þessa en sæti ella fangelsi í 32 daga.

Ákærði er sviptur ökurétti í tvö ár frá uppkvaðningu dóms þessa að telja.

Ákvæði héraðsdóms um upptöku og sakarkostnað skulu vera óröskuð.

Ákærði greiði allan áfrýjunarkostnað málsins, 267.253 krónur, þar með talin málsvarnarlaun skipaðs verjanda síns, O-kk-ef E-kk-ef hæstaréttarlögmanns, 251.000 krónur.